khistorydata/jeongjo-sjw-relations huggingface dataset:
정조 5년 · 목
領議政徐命善曰。文臣講製節目。今已啓下矣。人材之培養。文治之賁餙。熟孰不欽仰。而至於儒生中。亦有才學者。以參講製之試。似宜矣。予曰。卿言果好矣。予亦有意於是。故日前大司成之入侍也。以月課事。有所下敎矣。命善曰。儒生之勸課其業。自是培養之本。而臣與大司成。果爲相議。則泮儒初不來參於月課講製之試云。當有節目。然後可以擧行矣。予曰。居齋外儒生。初不來會云耶。命善曰。然矣。今此儒生。全不來參。事甚可憎矣。若以歲初。抄出二百儒生。命試官考課後。使之入齋。以此儒生儒生竝觀節製。則人皆樂赴矣。予曰。自京中抄出二百。則似難充數矣。命善曰。若有京儒之不足。則抄得鄕儒。亦甚好矣。予曰。今兹抄得二百之數。而過三朔。若不應課。則削其圓點。不得赴擧何如。命善曰。聖敎誠宜矣。論以士習。專事僥倖。至於節目日。則暫到齋中。只參到記之錄。此亦無實矣。予曰。此後則節製到記。不欲以當日收來矣。且今以泮中事言之。儒生之不參月課。設或無怪。而至於釋奠時執事觀之。以一人而兼差執事。事不成說矣。命善曰。莫重祭 享。如是苟艱。揆以事體。不勝該駭怪矣。予曰。儒生之抄出。若以一歲一番。則或有實故之人。而有難如數考課。以春秋兩等。抄出應試何如。命善曰。此誠好矣。當與大司成詳議便宜。後日次對。以爲稟處宜矣。予曰。好矣。命善曰。江華留守今姑許遞。似甚宜矣。而實無可合之人。以兪彥鎬使之將往好矣。予曰。若以下批而不爲將往。則將奈何。命善曰。事或如是。則此亦難矣。予曰。若以亞卿中差出。則官尊而秩卑。欲以正卿中差送。則朝著俱空。實無其人。誰可以膺保障之任乎。見今蔡弘履。正合是任。而非但資級稍卑。出毗外職。亦甚可惜矣。命善曰。然矣。予曰。今當春朔。方有奉審之事。而本府有留守。然後可以擧行。從速變通也。予曰。沁都之儲蓄俱空。至於武備。全不措置。事甚悶慮矣。戶曹之一年所入箭竹。其爲幾千浮乎。予曰。每年劃送二千浮。江都使之造箭也。命善曰。此是陰雨之備。而聖慮及此。實用欽歎矣。予曰。會寧府使今當差出。而無可合人。何以則爲好耶。命善曰。以御營中軍。以爲差送則似好。而軍門事。亦甚可悶矣。以可合人。問于吏曹。則只有李漢豊李鼎炳數箇人云矣。予曰。此兩人。曾畀閫任者。亦云驟矣。日前御營草記。卿其見之乎。命善曰。下批中宿將之言。不可不信。上營之體。不可不尊者。實爲善處之敎矣。予曰。曾聞李敬養守於寧邊也。果爲善治云。而近來西邑。文具太勝云。然乎。命善曰。果以連差文臣。故不無是弊矣。予曰。此是用武之地。雖以差送文臣。必有武略者。然後可謂得其人矣。有誰合當之人乎。吏曹判書李衍祥曰。頃於萊伯差出時。未得其人。臨政窘束。實無可言矣。今承此敎。姑未商量。當出去擬定矣。予曰。方有可意之人。向者不送金海者。良有以也。而此是將家之人。政當合用於是官矣。命善曰。聖敎誠好矣。右議政李徽之曰。如求文武之具。則無出此人矣。命善曰。此人則雖在日後。以爲文武兼用似好矣。予曰。實錄廳事。今至何境乎。徽之曰。今則始得頭緖。而此後復若有堂郞之有頉。則史役之遲速。姑未可知矣。予曰。堂郞若或無頉。則可以冬前畢役乎。徽之曰。因是置此人。則庶有訖役之望矣。予曰。宣傳官終未得可意之人。極可悶矣。將臣其果得其人乎。御將李柱國曰。方有數人。而以武兼出六者矣。予曰。如或可合。則是亦何妨。且勸武中。亦有堪用之人矣。柱國曰。勸武中雖或有人。觀其爲人。則體小力弱。射不滿一百二十步。是實無足可取者矣。命善曰。鄭汝稷之孫。田文顯之弟。李漢昌之子。徐有大之子。正合其人矣。予曰。此等人。自訓局招致可也。命善曰。今日內書出傳令宜矣。予曰。三月內。當爲試射。預爲修正以待也。柱國曰。近來宣薦。殆同翰薦。專尙地處。故應薦者太少矣。予曰。將臣以爲主薦。似好矣。柱國曰。至於宣薦。雖將臣。有難參涉矣。予曰。四大臣子孫錄用事。曾有下敎矣。何以爲之乎。徽之曰。該曹卽當擧行。而或有嫌礙之端。或有年未滿者。尙此未果矣。予曰。忠翼公子孫中。有誰可合人乎。徽之曰。今有奉祀孫矣。予曰。趙榮慶何必以終焉棄置乎。自有界限。至於此人。以爲甄用可也。命善曰。果如聖敎矣。予曰。趙榮慶論罷時。其與李潤章竝罷乎。徽之曰。此兩人。果以伊時守令。同被論罷之罰矣。予曰。果然矣。徽之曰。言其榮順之罪犯。則其與擧兵犯闕。略有間焉。而今兹榮慶。雖有甄用之典。似不當出仕矣。命善曰。出仕與否。固在彼也。而朝家收用之道。固當如是矣。予曰。湖中御史。似當以此月入來矣。命善曰。事當然矣。而尙無消息。極可怪矣。予曰。出去今至幾朔乎。命善曰。爲六箇月矣。予曰。內閣事體自別。以其直關定式乎。提學鄭民始曰。若以行關擧行。則似有遲滯之慮矣。予曰。以直關擧行也。刑曹判書徐浩修曰。以李命鍵事。李性寧昨己捉來。當以本曹取招以聞乎。予曰。今日內捧招也。予曰。洪忠兵使密符。何以尙不上來乎。自政院催促。數日內使之上來也。
정조 5년 · 강
命洪忠水營春操。行於本營。秋操行於行營。
정조 5년 · 목
領議政徐命善啓言。洪忠監司洪秉纘狀啓以爲。水使旣設行營之後。水操固當設行於行營。而行營處在大洋之邊。水路之險易。程途之遠近。比本營懸殊。故舟師各邑鎭民情。皆願依前行操於本營。自今以後。春操則設行於本營。秋操則設行於行營。恐合便宜。令廟堂稟旨爲請矣。風和則水使當在行營。風高則水使當在本營。在本營時。行操於本營浦口。在行營時。行操於行營前洋。儘合於隨處操鍊之方。請依狀請定式施行。從之。
정조 5년 · 강
命古群山分操節目。前監司交龜前。成出馳聞。
정조 5년 · 목
領議政徐命善啓言。古群山分操事。雖已變通。而節目姑未上來矣。全羅前監司徐有隣。備請措置之方。不可以已遞而不爲擧行。其令未交龜前。成出馳聞事。請分付。新除僉使。使之當日內下送。從之。
정조 5년 · 강
重推備堂兪彥鎬。
정조 5년 · 목
領議政徐命善啓言。備局堂上兪彥鎬。旣已上來。宜參次對。而今日無端懸病。無或以向者大臣之請罷。至今撕捱而然耶。一遭譴罰。輒皆刺自劃於其職。則將何以規警官師。而律以處義。決知其不然。備局堂上兪彥鎬。從重推考。請牌招察任。從之。敎以。脾招。仍參次對也。
정조 5년 · 강
遞江華留守趙㻐。
정조 5년 · 목
領議政徐命善啓言。江華留守趙㻐。連在史局。許久曠官。不但留都事可悶。方當奉審之時。自多擧行之節。本職請許遞。從之。敎以。江華留守趙㻐許遞。
정조 5년 · 강
遞江原監司金尙集。
정조 5년 · 목
領議政徐命善啓言。江原監司金尙集。莅藩旣踰一期。所辭不無可據。請許遞。從之。
정조 5년 · 강
命實錄郞廳中。文臣講製被抄人及在外人減下。
정조 5년 · 목
右議政李徽之啓言。實錄郞廳中。或有文臣講製被抄人。史役與試事。多有相妨之慮。被抄人及在外人實錄郞廳。請今姑減下。從之。敎曰。實錄郞廳在外及講製被抄人。竝減下。
정조 5년 · 강
命南漢軍餉米。元數中量宜仍屬僧倉。其餘取耗支放。
정조 5년 · 목
戶曹參判鄭民始啓言。年前以南漢僧徒之無所聊賴。軍餉米二千石。筵稟劃給於僧倉。以爲糶糴取耗之地矣。近來僧徒漸少。而穀數如前。反生弊端。將不得奠居云。當初移劃。旣出於蒙利之意。則到今貽弊之後。不可無變通之道。元數中量宜仍屬於僧倉。其餘則還付本倉糶糴。而只取耗條。依前支放於僧徒似好。請以此定式。從之。
정조 5년 · 목
敎曰。吏兵批有闕代。今日政差出。又敎曰。兵批未差代。皆令今日政差出。○以洪明浩爲副校理。李熻爲 齊陵參奉。柳烶爲 獻陵參奉。熻以下。竝初仕也。金憙爲江原監司。李漢豊爲會寧府使。李亨元爲寧邊府使。鄭昌期爲任實縣監。任琨爲永柔縣令。李穦爲殷山縣令。○吏批啓言。今日政。永柔縣令末望。以前縣監任琨擬入受點矣。聞已有頉云。故今方改望以入。而臣則矇不覺察。惶恐待罪。敎以。嘉乃虛閑。何論不察。勿待罪。○以林仁浩爲永柔縣令。徐有和爲坡州牧使。
정조 5년 · 강
命大政及散政。吏兵批。仕滿陞遷人。懸注敍用。局別將仕滿者。一體懸注。
정조 5년 · 목
敎曰。宣傳官承傳作爲履歷窠。曾有大臣筵白。至成節目。而大政及散政。吏兵批望筒。仕滿陞遷人。依他例當懸注敍用。而皆不懸注。此後使之依例懸注。局別將仕滿者。一體懸注事。分付兩銓。
정조 5년 · 강
江原監司金尙集疏陳病狀。乞免行部之役。賜批。
정조 5년 · 목
疏略曰。臣濫被洪造。專制一方。居然歲且周矣。年又衰邁。觸事昏憒。何往非罪。又況一門兩藩之同時竝據。亦添臣當遞之一端。而目下賤疾。尤有所不可强者。輒有顚仆之慮。今當冬春換節之交。委席呻痛。殆將浹旬矣。行部之役。係是不可已之事。至於 莊陵奉審。不容愆期。而又於日昨。伏見禮曹關辭。有陟州禁護處。令道臣春巡時。視審狀聞之命矣。以臣病狀。將無自力。惶隕之極。如負大何。伏乞聖慈。亟賜處分。批以。藩任已許遞。卿其勿辭。
정조 5년 · 강
召見閣臣徐龍輔徐鼎修于誠正閣。
정조 5년 · 목
予曰。下番出去。馳詣泮中。與大司成。同收今日朝食堂及到記儒生姓名數爻知來。大司成朝食堂後。率諸儒生。待令於集春門之意分付。校書館。受講册子。預爲待令之意。亦爲分付。予曰。直閣所修日記。近皆修納耶。鼎修曰。本閣自多擧行之事。逐日仕進。近無餘暇。日記未修。尙餘屢月。不勝悚悶矣。予曰。直閣亦爲今日試官。與待敎出去。與本閣提學直提學。先詣集春門外待令也。
정조 5년 · 강
御映花堂。行居齋儒生講製。試官兪彥鎬鄭民始沈念祖徐鼎修鄭東浚。
정조 5년 · 목
彥鎬等。率講製儒生三十一人。入殿庭行四拜禮。予曰。儒生中講生製人。各使之分坐。命彥鎬民始書表題。命鼎修東浚揭題。予曰。齋儒月講册名何書。念祖曰。論語顏淵篇矣。予曰。受講之規何如。念祖曰。初講生讀第一大文。則其後講生讀次章。以爲次第連講矣。予曰。然則試官出講章於顏淵篇首章。以次呼名受講。予先詢文義。講生仰對後。試官次問文義。講生次第應對。或善或否。予曰。一二講生所對。頗有條理。而其餘講生之文義。皆免不作。文官所講者。安知快勝於此儒也。予曰。考講已畢。次考製述也。彥鎬仍考試券。科次取講三人。製述三人。○敎曰。居齋儒生能講能製人試取時。講居首生員韓允鎭。製述居首生員韓允鎭。紙三卷筆五枝墨三笏。講之次生員尹愭。進士崔光泰。製述之次進士崔光泰。生員金養和。各紙二卷筆三枝墨二笏賜給。○予曰。一人能爲講製壯元。此儒生可謂實才矣。彥鎬等曰。果然矣。予曰。講製旣畢。夕食堂備入於此庭。而大司成與成均堂上。同參食堂也。彥鎬民始念祖。承命下庭。與儒生分東西班。跪坐設食堂。而別設一盤。大司成親奉盤。進榻前。予親監食牀。仍命承史會食。予曰。 先朝屢行此擧。予今遵行。甚盛事也。仍謂念祖曰。此後月講及旬題。無所間斷。而逐朔肄習。所講文義。大司成與講生。交相論難。則必有實效矣。
정조 5년 · 강
以兪彥鎬鄭民始爲同成均。
정조 5년 · 목
敎曰。實錄廳進去同成均。未肅拜同成均。竝許遞。口傳差出。先入侍後謝恩。
정조 5년 · 강
命壽進宮免稅。還屬戶曹者。屬之本閣。
정조 5년 · 목
奎章閣啓言。本閣折受之地。尙未得可合之處矣。卽見內司之報戶曹者。則壽進宮有土免稅中。龍仁三十九結二十三負。忠州二十七結七十八負四束。扶安一百八十四結三十一負六束等地。謂以不合於用。而還屬戶曹。旣是從前折受之地。則便是量外。以此三處土地。請屬之本閣。仍令免稅。從之。
정조 5년 · 강
召見承旨徐有防金宇鎭于誠正閣。
정조 5년 · 목
予曰。今日日氣。甚和暢矣。有防曰。近日春氣向㬉。無日不佳矣。予曰。麥農何如。而春耕亦始作云乎。有防曰。秋牟則日漸向靑。春耕亦始之。以立苗觀之。頗有登熟之望云矣。予曰。然則民事誠爲萬幸矣。予曰。新除寧邊府使。爲人勤幹。且有風力。雖大處。必當善爲之。宇鎭曰。聖敎至當矣。
정조 5년 · 강
差下實錄郞廳李運彬宋銓李羽晉。
정조 5년 · 목
實錄廳啓言。本廳纂修郞廳洪履健李益運李東稷減下代。前佐郞李運彬。前正言宋銓。兵曹佐郞李羽晉差下。請使之察任。允之。
정조 5년 · 강
全羅監司朴祐源。江原監司金憙。疏辭新除藩任。竝賜例批。
정조 5년 · 강
掌令兪岳柱疏討國榮。仍乞遞。賜批。
정조 5년 · 목
疏略曰。合辭諸賊。臣子之所不可一日共戴者。而許多群凶。自在無恙。天下寧有是耶。至於國榮事。厥罪實犯於惡逆。而其罰乃止於放還。高臥山水之鄕。而恬然若無故之人。怏怏有失志之怨。國家隱憂。容有極乎。三尺之用。一時爲急。而經年閱歲。上下相持。至於近日。則懲討之事。擔閣一邊。然則義理終不可明。而刑政終下可伸耶。伏乞亟允臺啓。仍施當律。臣竊有所憂慨者。向來殿下之爲國榮特命榮營第也。至有御筆之扁揭云。禁門咫尺。大起華構。水衡費錢。曹郞董役。跨踞通衢。逼瞰宮闕。制度之奢濫。已非人臣所敢居。而況又御筆奉安。事體莫重。或在殿宇。則紗籠而敬奉。或在臣僚。則尊閣而寶藏。謹嚴顧何如也。假使渠無罪而尙在。決不可冒受而自安。況今罪惡旣彰。煌煌寶墨。豈容一刻奉揭於不當揭之地乎。亟命有司。奉還所揭之額。而仍命毀撤家舍。斷不可已也。國典之必以田宅奴婢賜與臣僚。以其人之名登盟府。功列鐵券。酬其勞勩。與同休戚之義也。竊伏聞殿下之於國榮。所嘗賜與者。至於六百結之多云。噫。殿下之厚於國榮者。謂其有明義一部書。然人臣事君之忠。本無前後之異。渠若眞心向國。能有其初。則後必欲沮遏大計。陰懷異圖者。此又何心腸也。始不過貪夫天之功。而要其權寵。卒乃有無君之心。而罪關 宗社。則尙何有前功之可紀。殊賜之可論乎。亟命有司。還收成命。有不可已也。臣才不堪任。病難供職。伏乞聖明。亟許鐫削。批以。上件事。悉諭於前後臺批。次陳事。扁額收入。從之何難。而堂宇毀撤。無幾暴殄。至於尾附之請。謂之以不愼於始可也。爾其勿辭。從速察職。
정조 5년 · 강
命未下直守令。從速辭朝。
정조 5년 · 목
敎曰。坡州牧使當日辭朝。寧邊府使旣有拿處之命。新除府使。使之不多日內辭朝。見今春務方殷。未下直守令。亦令從速辭朝。
정조 5년 · 강
召見承旨徐有防金宇鎭。閣臣鄭東浚。全羅監司朴祐源于誠正閣。
정조 5년 · 목
予曰。今日雨勢如此。誠可悶也。春雨之頻數。能無害於春耕乎。有防曰。此時之雨。別無所妨於耕作矣。予曰。閣臣敎旨盡作乎。東浚曰。昨夜已了當矣。予謂祐源曰。多年以近密之臣。今當出外。予庸悵然。何當辭朝耶。祐源曰。夫馬姑未上來。未知何間下去。而且當此月邦慶之前。遽然離去。下情亦涉缺然。來念間欲辭陛矣。
정조 5년 · 목
予命志儉。讀準大學衍義補抄。志儉讀準。予曰。此書中治謨政規備載。而亦多可則者。故予嘗偏好此書。時每披閱。不知倦意。今方抄出其緊要句語。以爲常目之資矣。志儉曰。丘瓊山衍補之意。專在於治國之謨。而文亦有識緊切矣。予曰。幾許準之乎。志儉曰。未及半矣。予曰。始置之。後入侍繼準好矣。
정조 5년 · 강
以兪彥鎬爲江華留守。備薦也。
정조 5년 · 목
予命義養。讀大學衍義補抄文。義養讀奏。予曰。予於此書。心甚好之。每年數次。未嘗不披閱矣。今番則抄出其緊要句語。以爲時時玩繹之資矣。義養曰。此書一秩。治法政謨。無不載焉。而至於抄文。則尤切緊要矣。以此法例。圖出一本。各於摠論下。分書目錄。置諸左右。而常玩則似好矣。予曰。承旨之言好矣。退出後試圖一本。後入侍入之也。
정조 5년 · 강
召見閣臣鄭民始沈念祖于誠正閣。
정조 5년 · 목
予曰。講製節目。多有釐正處。更爲會議於本閣。審加增刪好矣。而講册。當先以大學。次論語孟子中庸。次詩書易。而大學則一册分爲幾次乎。念祖曰。分排六次。予曰。六次則所分張數。無乃太少乎。念祖曰。非不少也。而大學與他書自別。雖少可敵多矣。予曰。七書統而分之。則爲幾次乎。念祖曰。分爲百次。而如論孟。則或半編或一編。至於書傳。則如甘誓五子之謌胤征等篇。合爲一次矣。民始曰。來初一日講製取稟。自本閣當入之。而若設講於摛文院。則坊外之人。似多出入。未免不潔。此月之內。恐不可設行。姑待來月擧行。予曰。卿言好矣。
정조 5년 · 강
以宋啓來爲 禧陵參奉。
정조 5년 · 목
因禮曹 本陵參奉未差之代。口傳差出。
정조 5년 · 강
命時囚。待明朝捧供以聞。
정조 5년 · 목
因義禁府尼城縣監鄭亮采囚單子。敎以。待明朝捧供以聞。
정조 5년 · 강
御誠正閣。行晝講及次對。知經筵金熤。特進官李命植。承旨鄭志儉。玉堂洪明浩趙鼎鎭。假注書趙衍德。史官金載瓚李集斗。宗臣安昌君燝。武臣副護軍金光岳。
정조 5년 · 목
講孟子。○予曰。御史書啓果何如。領議政徐命善曰。觀其書啓。則旣詳且簡。善爲載錄矣。今於別單所錄。亦載於原啓中。而方有三件覆奏者矣。予曰。守令之雖或犯分。而若已捧納。則似不爲深罪矣。命善曰。此則姑未知如何矣。予曰。此是磨勘後。反庫時現發者乎。李鼎運曰。然矣。予曰。牟麥亦有加分之事乎。命善曰。此則以春秋給其種子。故或有加分之事。而牟麥之爲穀。若陳一年。則擧皆腐傷生虫。雖或留庫。有害無益矣。右議政李徽之曰。此是必然之勢。至於牟麥之加分。雖是國之禁令。與米租之加分有異矣。予曰。卿言似然矣。予曰。書啓外。有何可奏之事乎。鼎運曰。更無所達矣。刑曹判書徐浩修曰。奎章閣志。已爲撰成。行將印頒。而臣自初與聞編摩之役。竊有愚見。故敢此仰陳矣。今之內閣。雖無 皇朝掌票擬達政令之事。而若其備顧問摠文義則一也。 明史曰。郊祀駕幸。則內閣扈從。御經筵。則內閣知經筵。閣志所載動駕時陪扈起居之例。卽 皇朝法意。而惟閣職之不兼經筵。終乖古制。臣之愚見。則正二品提擧兼知經筵。從二品提學兼同經筵。直提學勿論二品三品。而俱兼參贊官。直閣隨本品而兼侍講侍讀檢討等官。待敎亦隨本品而兼司經說經典經等官。一如弘文館。然後體貌乃正。旣係官方變通。請下詢大臣銓官而處之。予詢大臣。命善曰。內閣旣是備顧問掌詞命之地。則經筵兼帶。館閣宜無異同。以此定制似好矣。徽之曰。今此內閣。略依 皇朝古制而創設。則俾兼經筵。以備顧問。恐合舊例。予曰。事係官方。銓官就議在外他大臣。竝與己見論理稟處。予曰。兪彥鎬之今日次對。又不來參者。以其前事。果爲引嫌而然耶。命善曰。聞其所由。則以其向日視警中。寒心二字。果爲引嫌而不參。事涉太過矣。予曰。若引此事。則似未善處矣。此後則無得懸病。必參賓對之意。使之另飭也。予曰。向日柳誼書啓判付事。盡爲擧行乎。吏曹判書李衍祥曰。其中孟山。似有見漏之慮矣。命善曰。向以德川朔州孟山加分事。有所覆奏。而今令新道伯。特下査啓之命矣。今聞吏判所傳。則孟山不入於判付中云。事甚可怪矣。予曰。此亦書出於備忘中矣。卿其筵退後。更爲詳考以稟也。予曰。江華留守。可以將往乎。命善曰。臣果問之。則勢難將往云矣。予曰。此亦曠官。可悶矣。命善曰。誠然矣。予曰。洪忠兵使事。極甚無狀矣。如或畏法。則豈有山城餉米之如是犯手乎。此兩人。固是滌瑕收用。而渠不念圖報之道。反致犯汚之事。予當重繩其罪。以飭來人矣。命善曰。論渠所處。則比諸他人。尤有罪焉矣。予曰。統制使。今日政俾卽差出也。言其兩人之所處。則固當竭心奉公。如坐針氊。以效一毫之責。而如是犯罪者。當觀其口招之所供。果與書啓。無相差左。則當施必伐之律。卿等第須知之。
정조 5년 · 강
領議政徐命善。以洪忠道御史書啓覆啓。
정조 5년 · 목
命善啓言。伏見洪忠道暗行御史李鼎運別單。則論豪右武斷之弊也。洪州人邊鑑。出入量賊之門。無異骨肉之親。營建齋宮。倂力相助。許多罪犯。宜在罔赦。御史旣已嚴刑仍囚。令道臣考律邊配。至於金悌行。渠以纔經罪謫之人。不思縮伏訟愆之道。或結弊契於浦民。或捧稅於漁箭。其冒法綱利之罪。不一而足。此不嚴勘。將何以樹頹綱而戢强鄕乎。請令該府。卽爲拿問。從重科治。從之。又啓言。沿江轉漕之弊。船價不及於湖南。斛捧不及於下道。故過去船隻。擧皆厭避。各邑上納。每致愆期。本道此弊。其來已久。御史之枚擧豋聞。蓋是實際語也。京江之生涯轉鞎。湖邑之捉船漸難。若使從便定制。則或有彼此樂從之道。令道臣商量事勢。論理意見。從速啓聞後。請更爲稟處。從之。又啓言。良民多隱於士夫之籬下。富戶輒歸於官吏之契房。尋常烟戶之役。初不相侵。則面里搜括之擧。又豈能遍及乎。黃白之不得充代。隣族之不得矯弊。皆由於此。一依御史所請。申飭道臣。行會各邑。使之摘發容隱。革汰契房。一倂塡補於軍保之闕額。而若有如前掩置。因事現發。則當該守令。照法勘斷。道臣亦難免不飭之罪。請以此意。申明知委。從之。敎以。繼自今。益宜惕念搜括。俾革舊弊。今日以後現發。則便是令後。其所勘罪。尤不容泛忽。以此一體嚴飭也。
정조 5년 · 강
飭災政分俵。從中消融之弊。
정조 5년 · 목
領議政徐命善啓言。災政之有關於民國大矣。朝家一番分俵之後。爲守令者。不體損上之德意。或致從中消融。則其無狀不法。孰甚於此。近來紀綱懈弛。人不畏愼。無難乎犯手。至登於繡啓。若此不已。則白懲徵莫捄於窮民。實惠徒歸於汚吏。寧不痛惋。隱結之掩置。新起之減報。其在後弊。尤是不可容貸之罪。一邑如是。他邑可知。一道如是。他道可知。書啓中犯法守令。則該府自當照律嚴繩。而更以此意。知委各道。如有犯者。使之劃卽首實。請以爲考律勘處。從之。敎以。其中災結私用。尤非尋常不法之比。湖西如此。他道可知。各令諸道道臣。所管道內此等之弊。一一審覈。若不登時査問。而從後自朝家有摘發之擧。該道臣當與犯者同律。斷不饒貸。以此自備局措辭。另加嚴飭各道。無敢以無所犯報來之意。一體嚴飭。而隨所聞劃卽狀聞也。
정조 5년 · 강
命各驛復戶預賣。一切禁革。
정조 5년 · 목
領議政徐命善啓言。驛路凋殘。專由於復戶之預賣。故向來海西畿甸之防禁此弊。不啻申嚴。意謂伊後。更無復踵之習矣。今覽御史書啓。湖西之一邑一驛。尙有犯者。以此見之。則他道亦安保其不循謬習乎。爲先自備局發關。査問於各道。犯者。使之勘繩。不犯者。使之懲畏。以爲一切禁革。請無更抵法。從之。敎以。此亦依災結私用事擧條批答。道臣親執按査。從所聞狀聞論勘也。
정조 5년 · 강
命洪忠前兵使申大謙李得濟。令該府捧供。
정조 5년 · 목
領議政徐命善啓言。統制使申大謙。以洪忠兵使時事。入於御史書啓。旣有嚴問口招之命。所帶統制使之任。請爲先改差。從之。敎以。繡啓。吏兵曹自當回啓。而其中洪忠前前兵使申大謙。前兵使李得濟事。不必待回啓而處之。予則曰。此兩人之爲是任。無異特除。一則滌瑕。一則濯用。渠輩之悸恐效力。百倍他人。雖於升合之穀。宜不敢擅自下手。則渠輩兩等逋欠反作。若是夥然。設使虞侯不能察。吏屬有所犯。身爲主將。慢若不省。亦豈差遣之意乎。似此無狀無法之類。若不明施懲惡之典。後雖有滌瑕濯用之人。皆將自同無故之人。惟以罔公肥已爲事。其弊豈但止於忠梱一營也。該兵使爲先令該府嚴問口招。卽爲捧供以聞。
정조 5년 · 강
罷拿洪忠前虞侯李始喆。
정조 5년 · 목
兵曹判書洪樂性啓言。觀此洪忠御史李鼎運書啓。則以爲。上黨山城軍餉米太虛留八十石零。又考分給文書。則分給米一千七百六十八石內。吏逋四百五十四石零。反作八百五十九石零。實分給只是四百五十四石。太分給五百十二石內。吏逋一百三十三石零。反作二百四十石零。實分給一百三十九石。前虞侯李始喆。依本律重勘。前前兵使申大謙。前兵使李得濟。身爲主將。矇未覺察。其罪狀。令攸司稟處事爲請矣。莫重城餉米太之虛留逋欠及假名分給反作之數。至於千餘石之多。洪忠前虞侯李始喆。爲先罷職。其罪狀。令該府拿問嚴處。兵使申大謙李得濟。請竝令該府拿處。從之。敎以。洪忠前兵使申大謙李得濟拿處。前虞侯李始喆。先罷後拿。
정조 5년 · 강
拿勘馬梁前僉使林道亨。
정조 5년 · 목
兵曹判書洪樂性啓言。馬梁前僉使林道亨。鎭卒給代錢。稱以改船時用下。六朔之間。一不上下。怨聲狼藉云。亦令該府。請拿問嚴處。從之。
정조 5년 · 강
吏曹判書李衍祥。以洪忠御史李鼎運書啓覆啓。
정조 5년 · 목
衍祥啓言。洪忠御史李鼎運書啓以爲。靑陽縣監李命瑀。公門詬吏。損威可知。嬖婢駭擧。貽譏不少。還穀未捧反作。賑租之色吏偸食。田畓覆沙之還起。吏錄永頉。矇不覺察。槐山郡守成光默。醉多醒少。酗杖過度。巡營定配之吏。別杖酷刑。終至致命。南陽府使李宜老。房嬖用事。衙客干政。廣徵牛贖。勒收軍錢。民錢之强貸。稅米之濫捧。還上加分。刑具之違則。俱係難恕云。其罪狀。請竝令先罷後拿。從之。又啓言。黃澗前縣監李運永。專委下吏。夤緣爲奸。軍錢再徵。俵災不均。舒川前郡守柳志養。虛留各穀。襁褓簽丁。俱係不法。陰城前縣監洪若浩。各穀代捧。至於九百石。永同前縣監尹昌柱。俵災私用。宮稅加捧。還穀之未捧反作。軍政之白骨黃口。各條不法。不可容貸。扶餘前縣監申大權。軍丁之黃口白骨。徵族徵隣。怨聲狼藉。穀簿之吏逋反作。舊還加捧。新還起分俵災及奴婢願納錢。歸於私用。坡州牧使李章漢。幸行時治道造橋。會減儲置米。加報惠廳之數。爲六十六石零。春秋加分。爲八百餘石。不可以已遞而置之。報恩縣監權濟應。前官之還穀加分。掩置不報。前縣監李天穆。犯留之罪。亦令稟處。仁川府使尹心緯。今春牟還加分。八百餘石。前府使金謹行。牟還之加分。餉米之吏偸。不可以已遞而勿論。淸安縣監李勉基。倉穀之虛留及未捧反作。爲數千石。泰安郡守朴瑬。掌試之時。稱以應辦。收捧民錢。牟還請得於水管。不量受來。分給之時。一石不過七八斗。爲民之意。反爲病民。還上之未捧反作。刑具之雜木違則。竝宜勘處。全義縣監李得源。三載居官。無一善政。虛留未捧反作。爲一千二百餘石云。上項諸守令罪狀如此。請竝令該府。拿問處之。從之。又啓言。恩津縣監尹光孚。治有條理。徵捧舊逋。而曠官頗數。庶務或滯。是爲可警。請推考警責。從之。敎以。恩津縣監尹光孚推考。又啓言。林川郡守李義綱。才固明敏。治亦綜密。剖決無礙。規模已成。市廛布木。蠲官貿之例。而商旅頌譽。軍裝修改。趁組練之場。而列邑嘉歎。災結之不報巡營。而自辦俵給。舊還之不徵鰥寡。而捐捧完備。尤是大惠。若論當褒。宜居首先云。其通敏之政。下究之惠。俱涉可嘉。合施陞敍之典。而事係恩賞。請上裁。敎以。林川郡守李義綱。特爲陞敍。又啓言。洪州牧使閔台爀。政不束濕。威不戢豪。倉糴石子。頗不精實。劣米收耗。民間受弊。廉價販貿。海戶招怨。大興郡守朴華源。做事粗率。聽訟昏憒。猾鄕操縱。三政多錯。還穀石分。奸弊滋生。栗峯察訪白師謹。馹騎改立。不給添價。給郵官賣復。譏議備至云。請竝罷職。從之。敎曰。靑陽縣監李命瑀。槐山郡守成光默。南陽府使李宜老。先罷後拿。黃澗前縣監李運永。舒川前郡守柳知養。永同前縣監尹昌柱。淸安縣監李勉基。扶餘前縣監申大權。報恩縣監權濟應。前縣監李天穆。泰安郡守朴瑬。全義縣監李得源。仁川府使尹心緯。前府使金謹行。坡州前牧使李章漢拿處。洪州牧使閔台爀。大興郡守朴華源。栗峰察訪白師謹。罷職。
정조 5년 · 강
推湖西御史李鼎運。
정조 5년 · 목
領議政徐命善啓言。御史書啓中。韓山郡守朴宗珪。以陞戶資保。出自官廩爲言。林川郡守李義綱。以災結不報巡營。自辦俵給爲言。資保卽指保人。則豈有出自官廩之道。境內査得災結。則豈有掩置不報之理乎。御史之意。在褒不在貶。而下語之際。有關後弊。御史李鼎運請推考。敎以。湖西御史李鼎運推考。
정조 5년 · 강
命鎭岑前縣監趙重岱定配。置之。
정조 5년 · 목
吏曹判書李衍祥啓言。洪忠道暗行御史書啓以爲。鎭岑前縣監趙重岱。駭妄之擧。貽笑隣境。愚濫之習。至於投印。而曾以投印定配。則今不可疊罪。請置之。從之。
정조 5년 · 강
召見承旨徐有防。內閣提學金鍾秀于誠正閣。
정조 5년 · 목
予曰。今見湖中繡啓。則洪忠兵使李得濟事。極爲駭然。雖是虞侯之不察。前兵使之所分給。身爲主將。不能致察。慢若不知。其可成說乎。近來法綱懈弛。擅分之法。還爲蕩然。良可歎也。而兩繡衣返命。四梱帥罪罷。尤可駭也。如有一分紀綱。焉敢如是。有防曰。果如聖敎矣。予曰。前後兵使。俱爲勘罪。斷不可已也。有防曰。然矣。予曰。奎章閣一提學入侍。金鍾秀進伏。予曰。何日下去乎。鍾秀曰。今方下去矣。予曰。卿之所纂名賢奏議。今到何境乎。鍾秀曰。歷代奏議。則臣於宿昔。有所抄研者。今方梳洗。不久可以就緖。東賢奏議。亦當鱗次入手。而第 皇明奏議。原奏議則止於中葉以上。今若裒輯一秩。作爲完書。則勢將就 皇明正史及名臣文集。彙集纂次。而臣旣鄕居。考閱不廣。事工甚浩。以臣精力。猝難告訖。此則另揀淹博綜密之人。委任抄出甚好矣。予曰。旣任刪節。何必更屬他人。卿須終始訖工宜矣。鍾秀曰。向以惠廳貿米事。至有該郞官處分。而其本事。則臣在堂上時。該郞報米品之極麤劣。故臣果有退却不捧之題。該郞之遲延不捧。有堂上之題而然也。非該郞之自下操縱也。本事實狀。不過如是矣。予曰。屢千石米包。昨夏入庭。連經雨水。屢月積置。則米商之受弊大矣。初若有不捧之意。何爲至於入庭之境耶。鍾秀曰。當初看色時。以好米若干石來示。故該郞知其米色之如一。使之入庭。而入庭之後。以捧上次往見。則米色都甚麤劣。且多和水。不可以久置。故停捧書報。而仍爲退却。米商輩知其一退之後。不可復用。故爲留置拖過時月。以爲必納之計。中間干屬。無所不行。臣雖在鄕。亦聞其事。人心之巧惡。有如是矣。予曰。米商輩之所爲。極甚巧惡。予果謂有司之有言。而迄無聞矣。鍾秀曰。向來洪守榮錄用傳敎。聽聞無不憂歎。而渠祖罪犯。自上旣不宣布。而勘斷又於麟漢。爲應坐之外。則聖上仰體 慈聖之孝。容或如是。而臣之此言。持正論者。猶必以爲未快矣。至於洪樂任等照擬之敎。大是過擧。而爲今日臣子者。誰有奉行者乎。予曰。洪守榮調用之敎。寔出於慰 慈宮之心。而其下段事。予之有是敎。不是異事。而廷臣之不欲奉行。無怪其如此矣。鍾秀曰。臣之所大懼者。明義錄凶徒。因此或生窺覬之心。蓋自洪國榮罪惡彰露之後。黨逆餘孼。明義錄義理。或爲搖撼之道。邪說已紛然。此傳敎以後。又加一層。不特此也。且如明義錄外。大義理關頭。此輩亦敢以萌心做言。煽動疑亂之計。可勝痛哉。此等達天地之義理。何關於一國榮哉。譬如反正功臣中。若出逆賊。將議到於反正乎。予曰。大抵以古之庚申己巳諸賊言。則此不過黨論轉相層激。馴致逆獄。而至於明義錄之義理。及其大義理。有異於彼。眞所謂達天地亘萬古而不易底義理也。豈可以出一國榮。而有所搖奪此箇義理乎。第近來凶逆層出。大獄屢起。至以一逆字名目。便成一副當圈套。毫釐成差。忠逆立判。一擧足之間混同驅去。未及回旋。而已落在這圈套中。小則身名謬辱。大則家族湛滅。是以人皆惴惴。各不自保。忠逆義理之間。初不敢容易下說。然而失志不逞之餘孼。不無伺釁煽動疑亂眩惑之慮。卿之此奏。儘有所見。予意則竢正論之復出。以破一世疑感也。鍾秀曰。誠如聖敎。由黨論而爲逆賊者。是其傳習詿誤。有以致之。而豈有明義錄諸逆之天生䲷獍者乎。雖以明義錄之外大義理言之。當初地處之言足以取信者。白地做出邪說。上累睿德。下惑群聽。誠非細慮矣。予曰。卿之慮此果然矣。爲今之計。不可無熄邪說之道矣。鍾秀曰。今無別般道理。自上但於筵席之間。明示聖意。使一世曉然知之。則自當爲寢熄之道矣。予曰。然則今日上下酬酢。構成一統。輪示朝臣似好矣。鍾秀曰。內閣事。今方釐正垂畢矣。外閣事之一體釐正。臣於昨夏。親承聖敎。而內閣事。則臣與二提學。皆在外之故。直提學專管擧行。而至於外閣事。則直提學。以不兼外閣之故。無擧行之人。外閣事誠可悶矣。予曰。以直提學與時任提調。往復參商。趁卽釐正也。
정조 5년 · 강
召見回還使臣于誠正閣。正使茂林君塘。副使李崇祜。
정조 5년 · 목
予曰。往役無事回還。可幸矣。塘等曰。臣等幸賴王靈。遠役無事反命矣。予曰。彼國事情。今行果能詳探以來否。塘等曰。臣等昨秋。奉命辭朝日。以覘國之事。親承聖敎。故必欲某條詳探。以體聖上前席之諭。而彼國入去後。臣等不能親問。一任於通官任譯之輩。往復彼人。與之相通。故所謂事情。不過聽任譯輩所傳而探得。雖未知其傳言之不訛。而所謂屬意云云之說。皇六子最爲寵愛。皇帝屬意。而皇六子。以皇帝之優待我國。有不愜底說云。朝臣中見寵者。福隆安花[和:I-PERSON]珅。伯仲於其間。而皇帝政令。最甚嚴急。人心不無思漢之意云矣。陜[陝:I-LOCATION]西一儒上疏。極言花和珅怙寵買權之事。卽被赤族之禍云矣。此外事情。別無可探之語。而皇帝以我國之送謝恩使。大爲嘉悅。接待等節。殊勝於他國使臣也。予曰。譯官中。誰宜任使耶。塘等曰。別無其中稍勝者。而首譯李琰。以其屢次往來之故。顔面與彼人相熟。而譯說善爲傳通。臣等一二見間。不過此譯輩所傳矣。恐未知眞贗之如何也。
정조 5년 · 강
下飭諭于諸道監兵水使處。
정조 5년 · 목
敎曰。三道繡衣。今已次第復命。周詻之際。各有長短。而若言外方事。要皆不畏法則極矣。其中以穀簿及刑具事言之。年來申飭。不啻煩複。毋寧失之於嚴。不欲失之於寬。前後守宰邊將之以是扺罪者。殆乎項背相望。而猶復不悛。冒犯若前。此無他。謂朝廷不可知。謂上營不能察。前官之習。後官踵焉。如是之不已。雖盡汰邑鎭之镸。決無所益。且又思之。每遭御史。易致僨誤。今後勿論某邑某鎭。豈無不時抽牲栍。審閱勤慢之道也。此而執頉。則犯禁之守宰邊將。姑搶是。不飭之監司兵水使。繩以重律。斷不饒貸。今兹之敎。非出於鋪張辭令。恐嚇諸道也。從近當有責實之政。欲以不息爲主。體予先甲之諭。莫致後悔之嗼也事。爲先下諭于諸道監兵水使處。
정조 5년 · 강
命拿處守令。皆令今日捧供。
정조 5년 · 목
敎曰。因繡啓拿處守令。皆令今日捧供。日勢已晚。皆以草供捧之。又敎曰。斯速開坐。捧供以入之意。申飭也。
정조 5년 · 강
命武監李仁哲除下。出付訓局拘留。
정조 5년 · 목
敎曰。若此不已。紀律掃地。將至莫可收拾。行首武藝別監。待用棍時。重棍懲治次。姑爲付過。該番司謁。亦爲付過。從當令兵曹決棍。而該別監爲先除下。出付本局。當以期後不進律從事。後日習陣時勘律次。姑爲拘留。該番掌務別監。習陣日回示次除下。亦爲出付訓局拘留。
정조 5년 · 목
敎曰。外閣設置之法意。至密且嚴。卽古秘書監遺制也。秩視弘文成均館。有校理正字。綜經籍校古今。選淸任重。伯仲於兩館之銜。史稱秘省多文士。秘書不是監云者。正謂我朝官制也。豈可以近日之荒廢不修。而仍因拋棄乎。凡事先立其規模。然後節目可成。外閣則不然。規模自在。節目多壞。若其釐正散冗之事。繕理破弊之政。可謂當務之急。提調適値在外。一直提學爲釐正堂上。兼校理仍兼掌務官。與之相議。一新矯弊。以至書籍。亦皆逐一反校後。自內閣草記。此外可以稟處變通者。登對時論理陳達。
정조 5년 · 강
以具明謙爲統制使。備薦也。
정조 5년 · 강
以李達秀爲北兵使。備薦也。
정조 5년 · 목
敎曰。北兵使。今日內薦望。
정조 5년 · 강
命外閣兩提調在外時。在京直提學權察外閣事。
정조 5년 · 목
敎曰。本閣一提學。旣有筵白。又有下敎者。此後若當外閣兩提學[調:I-POSITION]在外時。在京首直提學權察外閣事。以爲督飭之地。事係更張者。則使掌務官。議于提調決定事分付。
정조 5년 · 강
命新除授北兵使李達秀。除辭朝赴任。統制使具明謙。亦令急速上來事。竝令備局行會。
정조 5년 · 목
敎曰。北閫之特點副擬。誠欲較看兩忠閫也。況今統帥辭朝。亦係時急。新除授北兵使李達秀。除辭朝赴任。統制使具明謙。亦令刻日趲程。急速上來事。竝令備局行會申飭。又敎曰。營將有闕代差出。當日辭朝。
정조 5년 · 목
以宋民載爲持平。邊得讓爲洪州牧使。姜游爲南陽府使。沈威鎭爲大興郡守。李養采爲槐山郡守。李璡爲靑陽縣監。○敎曰。北兵使無口傳下批之例云。赴任不容遲滞。況西銓長適在闕中。卽爲牌招開政下批。○以李漢泰爲副摠管。
정조 5년 · 강
命申大謙游辭納供。勿爲捧入。
정조 5년 · 목
因義禁府申大謙拿囚啓。敎以。若以游辭納。勿爲捧入。使之據實直招。
정조 5년 · 강
命李得濟供辭勿施。以草供更爲捧入。
정조 5년 · 목
敎曰。特敎口招。事體不但自別。以渠地處。旣被口招之命。則曰有曰無之間。固當直陳本事。以聽處分之不暇。而觀此爰辭。全沒口供之體。文生波瀾。語多恣妄。幺麼武弁。知有國法。安敢乃爾。此等供辭。循例捧入。判堂非文宰之故。亦欲爲武弁地而然乎。又或不以言語捧供。以文字書呈而然乎。然則四百年王府事例。可爲掃如。其委折。該房卽爲知入。此供辭勿施。以草供更爲捧入。
정조 5년 · 강
命新除授守令。皆令不多日辭朝。
정조 5년 · 목
敎曰。糶政方殷。曠官有弊。今日政。新除授守令。皆令不多日內辭朝。
정조 5년 · 강
命明日晝講。領右相同爲入侍事。遣史官傳諭。
정조 5년 · 강
命申大謙李得濟供辭勿施。使之一一直告。
정조 5년 · 목
敎曰。一囚則曰。勘簿時不當云云。一囚則曰。犯手則瞹昧云。簿雖不勘。豈不知分留之數乎。手自不犯。則豈不覈幕吏之奸乎。嚴敎之下。一味游辭。論其罪狀。合施重勘。此供辭勿施。所以不知之故。所以不覈之由。及誰某擅犯。誰某作奸委折。使之一一直告。待逐條對供。當處分。以此分付該府。
정조 5년 · 강
命靑陽前縣監李命瑀先罷傳旨。姑勿頒布。
정조 5년 · 목
因命瑀拿囚啓。敎以。嚴問口招。以草供捧入。○敎曰。朝家刑政。豈容混圇。事實與繡啓相左者。因作一端。査啓有命。靑陽新除縣監李璡望。姑爲勿施。以待結末。前縣監李命瑀先罷傳旨。亦令姑勿頒布。待査狀到院後處之。
정조 5년 · 강
命禁府吏隸貽弊列邑者。令該道臣摘發。
정조 5년 · 목
義禁府啓言。金悌行拿問從重科罪事。傳旨啓下矣。金悌行時在大興地云。依依例發遣府書吏。請拿來。允之。敎以。俄者欲爲下敎而未果。前任守令之在畿湖者。不必發遣府吏府隸。待待命拿囚。今番出使。甚爲夥然。無敢貽弊列邑之意嚴飭。如有不遵飭禁。而尤無狀者。令該道道臣摘發。報于卿府也。
정조 5년 · 강
命湖邑守令凡諸不法。各別嚴處。
정조 5년 · 목
因李運永等囚單子。敎以。向前南邑守令。但令依律勘斷。非縱弛之意也。所犯不過穀包欠縮與官事做錯而已。處分之止此。卽是當然底事也。西邑守令之皆不抵罪。繡啓措語。未成頭緖故也。至於湖邑守令。無論本事之虛實。凡諸不法。無非無狀。當計贓者有之。當重勘者有之。不特此也。近來外邑。倖此朝廷之無公議。蔑法冒禁。曾不畏忌。今番則除尋常各別嚴處。小懲日後。以此意分付該府。竝以口招擧行。嚴加盤問。期於取服。亦以此傳敎。自備局措辭。行會諸道。使之各自小心奉公。雖非繡衣。豈無考勤慢之政乎。況今諸道方伯。皆是新除。其所淬勵董率。另合惕念處。與俄下有旨。表裏參看。無至故犯之境事。嚴飭。
정조 5년 · 강
命李運永。卽其地定配。
정조 5년 · 목
義禁府啓言。黃澗前縣監李運永許多不法之狀。請刑推得情。敎以。軍錢再徵事。俵災不均事。雖以囚人自明之辭。亦不能全然牢諱。諉於色吏之作俑。歸之面任之幻弄。惟其再徵錢不均俵之罪。烏可逭乎。刑具違式事。槐木之棍。何異眞木乎。雖無新頒之典則。已有 先朝之禁令。朝家旣聞之後。決不容尋常處之。枷無刻誌。杖違刑穴。至以一道之所未有。繡啓論烈。不但纖悉。而囚供亦以爲。或未及致察。或用於令前。豈可謂無所犯乎。其中令前云云之說。太近兒戲。設如囚供。果用於令前。布令凡已幾年。則伊時所用之訙杖。積儲官庫。傳至于今。是豈成說之語乎。以此以彼。如許守宰。宜施懲勵之政。卽其地定配。
정조 5년 · 강
配李運永于黃澗縣。勘放鄭亮釆等。
정조 5년 · 목
義禁府。以時囚罪人李運永。黃澗縣定配押送啓。敎以。鄭亮采李文德。功議減等草記濃墨。令政院。爲先以知道頒布。今夜內決放。原草記更爲正書。呈于政院。
정조 5년 · 강
判義禁具善復疏陳避嫌乞遞。賜批。
정조 5년 · 목
疏略曰。臣等方開坐。本府罪人李得濟。先爲取招。而申大謙。則與臣有四寸男妹之嫌。乞遞金吾之任。批以。令次堂擧行。卿其勿辭焉。
정조 5년 · 강
命時囚申大權。更爲取服。
정조 5년 · 목
義禁府啓言。扶餘前縣監申大權。請刑推得情。敎以。繡啓中。以此邑倅爲道內不治之最。曰黃白簽丁之數。至於六十六名事也。曰谷包反那之數。至於一千餘石事也。曰徵斂邑屬事也。曰違越典則事也。有一於此。莫非岡赦。惟其貪己之慾。剝民之膚。罪案狼藉。眞贓綻露。到今雖欲發明得乎。然於爰辭。全事張皇。甘自歸於罪上添罪之科。論厥情狀。萬萬無嚴。如斗小邑。不法如此。若莅差大之地。其所浸漁。必至倍屣。此等守宰。若不嚴加懲治。唉彼小民。何以支保乎。原供辭。如彼其屑越雜糅。則卿等之不能嚴飭。曲循捧供。大失謹嚴之體。赴坐堂上。竝從重推考。待明朝開坐。更爲逐條嚴問。各項諸條不法。一一從實取服以閒。
정조 5년 · 강
命時囚尹昌柱。依李運永處分勘放。
정조 5년 · 목
義禁府啓言。以永同前縣監尹昌柱。請刑推得情。敎以。畓摠災頉之俵劃蠲稅。朝家之意。稟亶出於恤窮民除白徵也。以是有請輒許。寧失無靳。身爲守宰。借或急於肥己。豈忍刮民口吻中物乎。無論公私需。均之爲不仁之甚也。不法之大者。今於口招之下。但曰昏憒。繼稱抑塞。似服不服。吞吐漫漶。究厥情狀。萬萬痛駭。其他漏結之入橐。宮稅之加徵。郵復之橫斂。與夫倉穀之反作那移。軍丁之白骨黃口。犯皆不輕。罪固難貰。繡啓旣言執贓。囚供又不分疏。宜扺重辟謝湖民。然又思之。官用或與私用有間。吏犯亦比手犯差殊。未輸款諸條。今雖欲更令盤問。囚人對語之不了了。必如前招。又聞渠年近七十。更不叨字牧之任矣。早卽決折。無所不可。與其流之千里。曷若編諸本邑。依李運永處分勘放。
정조 5년 · 강
命時囚李天穆議處。柳知養勘放。李命瑀保放。
정조 5년 · 목
義禁府啓言。報恩前縣監李天穆還穀加分之罪。請議處。敎以。觀此供辭。旣曰論報營門。則雖是不待許題。而加分之事。是乃或與擅分有間。供中所言。當分之石數。當受之民戶。果不相當。邑例如許。每每襲謬云爾。則亦或爲參量之端。以草記論理議處。又啓言。舒川前郡守柳知養居官不法之罪。請議處。敎以。考律勘處後放送草記。又啓言。靑陽前縣監李命瑀居官不法之罪。請刑推得情。敎以。觀此爰辭。渠之發明諸條。多有似然者。逋欠之爲反作那移等名色。繡啓大相逕庭。兩年所捧。數過三千。勤或可也。慢則冤矣。然御史論列。如彼其明白。不可遽命酌處。令本道道臣。査閱狀聞後議處。公門肆詬事。囚供亦可謂有據。欲逞督逋之憾。肆虐出道之日。寧有如許風化。眞有是也。御史難免偏聽之失。此囚可無論罪之端。一邊之言。有難盡信。亦令道臣。別定査官。嚴覈以聞。下一件事。言之䙝慢。供亦精詳。更不必提問也。此囚姑爲保放。以待結末。
정조 5년 · 강
景慕宮。再明日命展拜。
정조 5년 · 목
敎曰。 景慕宮再明日展拜。由月觀門。該房知悉。
정조 5년 · 강
召見承旨沈念祖金宇鎭于誠正閣。
정조 5년 · 목
予曰。內閣日記凡例。當爲定式。而政院春坊中。當從何例爲之乎。念祖曰。倣其政院凡例似好矣。予曰。政院日記。則太甚煩瑣。依春坊凡例。只書所當錄之事何如。念祖曰。聖敎誠好矣。予曰。領相其果造朝乎。鄭志儉曰。姑未聞矣。予曰。偕來承旨入來與否知入。予曰。領相病勢。今果快瘳乎。宇鎭曰。顏色雖至瘦敗。言語酬酢。今其如常矣。臣俄聞領相言。則將欲袖箚云矣。予曰。將有何辭。而欲爲進箚乎。宇鎭曰。殆近李福源疏辭矣。
정조 5년 · 목
敎曰。鼎席俱空。凡今幾日。予無咨諏之所。朝有泮渙之象。庶事叢脞。百工頹惰。振勵矯捄之責。恃在卿一人。而陞拜閱月。病未造朝。切爲悶慮。比聞愼節。亦已快蘇。況又歲首朝參。以卿調疴。遲待至今。卿其念予如渴之望。卽日出肅。弘濟國事事。遣承旨傳諭于領議政。與之偕入。
정조 5년 · 강
命朝參。明日爲之。
정조 5년 · 목
敎曰。首揆旣已造朝。朝參明日爲之。處所依例擧行。
정조 5년 · 강
召見領議政徐命善于誠正閣。
정조 5년 · 목
予曰。卿之美疴。今至快甦。深用爲幸。命善曰。臣之病勢。臣亦知必死乃已。過蒙天恩。多賜保劑。故幸得生道矣。顧今宿德賢佐。使之勉副。如臣庸愚。置之僨敗之地。以是之故。頃於箚中。略陳情狀矣。以臣筋力言之。則反不如領府事。而領府事則以年許免。臣則以病授任。臣何以獨自擔當世務乎。此所以不能無憾於天地之大矣。惟願特推領府事勉副之例。以降臣許遞之恩。則不勝大幸矣。予曰。世道之壞喪。人心之殽亂。今無可言矣。領府事則果以年滿許副。而至於鎭安之策。非卿莫可。故視如柱石。養同休戚。卿何以如是過辭乎。惟其一世之治忽。百官之進退。悉委於卿。卿須思之。大抵椎勢不重。則實難彈壓之道。授卿以首席者。蓋欲以威重而然也。若無卿協輔之策。則以予一人。何能獨運於上。以期底靖於下乎。惟卿忠榦。不待加勉。而況今恩遇愈摯。虛待不替。則卿難免世道之責矣。命善曰。聖敎至此。臣何敢以其才能之不逮。遽以辭免乎。
정조 5년 · 강
差下惠廳堂上金鍾秀鄭民始。
정조 5년 · 목
領議政徐命善啓言。惠廳方有時急擧行事。行副司直金鍾秀。戶曹參判鄭民始。惠堂差下。請使之察任。從之。敎以。一堂上上來前。令次堂依前句管。
정조 5년 · 강
命前右議政李徽之敍用。仍任相職。
정조 5년 · 목
敎曰。領相旣有筵奏。日前處分。秪由責備。子豈有深意。前右議政李徽之敍用。又有領相斷斷之奏。復尋宿趼。與之共理國事。實爲目下急務。仍任相職。又敎曰。大臣旣有敍命。政事當日爲之。
정조 5년 · 목
敎曰。曩者之譴。豈眞深惡於卿而然哉。國體不可不尊。朝綱不可不立。以是之故。不獲已有是處分。不如是。則卑者愈卑。頹者愈頹。將至莫可收拾之境。非不知大臣譴罷。事係重難。而此亦有不可顧。卿能念此否。惟卿胷中無物。無所較計商量。卿所以見知於予。而予所以擢拔於鄕者。皆在此。到今重拜之後。尤合推廣其所已能。挾輔予一人。是予日夕之望。玆因敦召。略布至此。卿其念予慇懃之意。斯速肅命。仍參明日朝會事。遣史官傳諭於右議政。與之偕來。
정조 5년 · 강
命吏曹堂上。推考後牌招。
정조 5년 · 목
敎曰。吏曹堂上推考後牌招事。以政院啓辭傳敎頒布。
정조 5년 · 강
命右相敦諭與之偕來四字添書。
정조 5년 · 목
敎曰。右相敦諭書末。與之偕來四字添書頒布。傳諭史官。如已還來。更以偕來仍往。
정조 5년 · 강
遞同義禁洪良浩朴奎壽。
정조 5년 · 목
因義禁府今日開坐不得擧行啓。敎以。受由在外人許遞。令該曹口傳差出。滞囚可悶。先開坐後肅拜。
정조 5년 · 강
以具善復爲判義禁。蔡弘履李柱國爲同義禁。
정조 5년 · 목
敎曰。判義禁洪樂性許遞。與未差次堂之代前望單子入之。又敎曰。禁府堂上。俄以口傳差出事下敎矣。今則置之。
정조 5년 · 강
命守令邊將褒薦不薦人。推考傳旨申飭。
정조 5년 · 목
政院啓言。今年京外守令邊將薦擧單子。才已啓下矣。褒薦不薦人。請令該曹察推。允之。敎以。推考未見一張傳旨之捧入。此後申飭。
정조 5년 · 목
政院。以大益奉命在外啓請變通。敎以。許遞。今日政差出。
정조 5년 · 강
重推吏曹判書李衍祥。參議李敬養。
정조 5년 · 목
因政院牌招啓稟。敎以。凡有政命。執事違傲。此何分義。大臣置處。事體自別。判書李衍祥。參議李敬養。竝從重推考。卽爲牌招開政。
정조 5년 · 목
以金憙爲承旨。李鼎揆爲副修撰。朴奎壽爲工曹參判。
정조 5년 · 강
拿處守門將徐志逸洪成源。
정조 5년 · 목
兵曹啓言。卽者更鼓未下之前。人定先打。事極驚該。自臣曹詳査。則敦化門立番鄕軍所告內。渠等以鄕谷愚氓。昨始立番。只待號人定之時。而誤聞曜金門鑰無事之聲。認以呼鍾。仍爲傳呼。致有此擧云。其罪令該曹各別科治。鍾閣官員。請令該府從重勘處。敎以。鍾街之距闕門。殆近數里。則呼聲豈徹於鍾閣。必是中間輕打初更鍾鼓之致。更爲査實草記。無論知此如彼。守門將若了了。則豈可深坐廳中。不禁軍人之喧鬧乎。且敦化門將。每作右位取便之所。而有此等所犯。尤極無極狀。問名拿處。
정조 5년 · 강
命兩所衛將三門門將。從重勘處。
정조 5년 · 목
兵曹啓言。闕內四所連加修潔事。飭敎至嚴。而今日入直郞廳各門摘奸之路。竝爲周視。則東南兩所。汚穢之物。比前尤多。而入直衛將。偃便自在。恬不動念。其在供職之道。極爲無嚴。宣仁門通化門曜金門三處守門將。偃處房中。脫其官服。閉戶安坐。其爲守門之義。果安在哉。以臣曹薄警。不可懲戢。東南兩所衛將南履五李顯福。三處守門將李宗郁李廷麟李英義。請從重勘處。允之。
정조 5년 · 강
命時囚李喆運等。姑爲嚴囚。
정조 5년 · 목
義禁府啓言。金海前府使李喆運。前前府使孫相龍。守衛官李彥儒。所當一體捧供。而李彥儒。係是刑推究問者。姑不得擧行。敎以。姑爲嚴囚。
정조 5년 · 강
命時囚具明遠等照律。
정조 5년 · 목
義禁府。以豐川人全命眷撀錚原情啓。敎以。雖非科事。猶有侵虐之罪。況且所犯。旣係科場。又是不法。大凡訟理。一邊之言。雖難盡信。如無實也。囚供豈至於此。該守令竝令該府拿問口招。又啓言。因黃海監司査啓。具明遠。聽隣邑倅之干囑。致使邑子。勒定軍役。吳命久。爲其親査之科事。紹介同接。請議處。敎以。具明遠。以武夫干涉士子之事。已極不緊。紹介換手。用情科場。不可無別樣懲治。以勵他人。吳命久林彥喆。非渠切姻乎。全慶佐亦非素稱能文乎。無論當初受囑與從後逞慣。均之爲不有國法。容奸科事之歸也。全哥子供之句語間。爽實與否。元不關於本事。此則自有道伯。朝廷但觀大體而已。兩囚竝從重勘處。以草記照律。又啓言。金海前府使孫相龍。還穀之加分壇用吏逋反作刑具之不遵法式之罪。請議處。敎以。草記議處。仍爲照律。又啓言。向前具埉糶糴代捧之罪。請照律。敎以。以草記照律。又啓言。金海前府使李喆運軍餉不能準捧罪。請議處。敎以。以草記議處。仍爲照律。
정조 5년 · 강
召見承旨徐有防。直閣徐鼎修于誠正閣。
정조 5년 · 목
予曰。日前一提學。以校書館事。有所陳達出擧條。直閣見之乎。鼎修曰。見之矣。予曰。近來外閣事。無人主管。書册盡爲散秩。無完秩可考者。且以財力言之。磬竭無餘。不成模樣云。直閣旣帶兼銜。當爲掌務官。與提調從便商議。以爲矯救之道也。予曰。以此繡啓。實難勘罪。若曰流來之逋。則非但申大謙而已。前前兵使。難免其罪。至若當年之未捧。則勘簿時兵使當當之。而繡啓所論。太欠別白。此實狀詳問於御史以奏。
정조 5년 · 강
命文臣講製。自四月擧行。
정조 5년 · 목
敎曰。事目猶未修整。公會近皆不爲。文臣講製。自四月擧行。以此知悉。
정조 5년 · 강
改差永柔縣令林仁浩。
정조 5년 · 목
仁浩與前縣令趙時漙。有同姓四寸娚妹應避之嫌。呈狀乞遞。吏曹啓請改差也。
정조 5년 · 강
命就理守令。皆以草記議處。申大謙等流來逋欠。詳細知入。
정조 5년 · 목
敎曰。就理三守令草供。皆以草記議處。又敎曰。申大謙李得濟。雖已納供。而繡啓中執頉之事。下語猶欠分明。若是當年未捧。則勘簿之兵使當之。若是流來逋欠。則因年前繡已被罪兵使外。以後閫帥皆可當之。此委折。自政院評詳細知入。然後可以處分。該房知悉。
정조 5년 · 목
因司謁武監金光福犯夜除下手本。敎以。雖以他番。似或未及聞知而然。是乃昨日申飭之下。又有此冒犯。豈其近來過於撫恤。欲效差備別監所爲乎。若此。則近二百武藝之卒。將至嬌焉而後已。其爲弊端。容有極乎。厥漢分付巡廳。卽爲移付訓局。從當繩以重律。姑爲嚴加拘留。行首武藝廳。亦當重棍懲勵。姑先付過。該番司謁。亦依昨下下敎。當令兵曹嚴棍。爲先記過拘留。當該武藝廳除下後。其代除尋常另加擇擬事。分付。
정조 5년 · 강
配柳志[知:I-PERSON]養等。
정조 5년 · 목
義禁府啓言。時囚罪人柳志[知:I-PERSON]養。洪忠道御史書啓內。六年爲官。長時在家。凡係邑事。專委奸猾。舒川一邑。皆曰無官長久矣。襁褓簽丁。倉穀虛留。各穀那移。不法至此。杖一百收贖。告身盡行追奪。江東縣流三千里定配。而請押送。允之。敎以。如有功議。減一等。又啓言。時囚罪人林道亨。洪忠道御史書啓內。鎭卒給代錢。稱以改船時用下。自昨年七月至二月。一不上下。怨聲狼藉。罪杖六十收贖。藍浦縣徒一年定配。而請押送。允之。敎以。如有功議。減一等。
정조 5년 · 강
勘放時囚鄭亮采等。
정조 5년 · 목
義禁府啓言。時囚罪人鄭亮采。笞四十收贖。附過還職。李文德。杖一百收贖。告身盡行追奪。請徒三年定配。敎以。如有功議。各減一等。又啓言。時囚罪人申大權。考律勘斷放送後草記事命下矣。杖一百收贖。告身盡行追奪。流三千里定配。而以親年八十。請收贖放送。允之。
정조 5년 · 강
命李得源等。今日內捧供。
정조 5년 · 목
義禁府。以全義縣監李得源。仁川府使尹心緯。前府使金謹行等拿囚啓。敎以。今日內。捧草供以聞。
정조 5년 · 강
王大妃殿進御人蔘末一錢重。限十貼煎入。榻敎也。
정조 5년 · 강
御仁政門。行朝參。
정조 5년 · 목
具翼善冠袞龍袍。乘輿出協陽門。由延英門光範門。至仁政門降輿陞座。百官行禮訖。予曰。臺臣以南班序立。領議政徐命善曰。歲首朝參。今始設行矣。臣有區區血懇敢達。向者李福源疏出之後。意謂以義理可明。隄防可嚴。故心以爲幸矣。今玆李得臣。極甚無嚴。投進一疏。將欲以義理晦塞。人心疑懼。究厥所爲。罪實難赦。臣雖無狀。豈敢以不忍言不忍聞之說。仰奏於殿下之前。以慽至孝之聖心乎。第以言語間陳達。則朝外之人。必不得詳聞。故玆構手箚。冒死警擎進。此實大關義理處也。伏乞卽命有司之臣。頒示中外。其慽我聖心之罪。卽席嚴誅。是所甘以矣。予曰。不見箚中。而予心先爲抑塞矣。大義固可知也。卿意亦可想矣。而今於猝乍之間。有難遍覽。當入大內。可以觀之矣。命善曰。關西御史事。實爲淸朝之羞耻。而頃者儒臣。有所請罪。則有待下敎之敎矣。故未能更奏矣。臣於日昨。取見書啓。則其所論列。旣無前後官之別。其他條列。亦甚煩雜。有難考信矣。予曰。渠欲以詳細臚列。故如是胡亂矣。命善曰。大抵御史。固是摠君命之人。而至有顚錯之事。姑貸寬暇之典。使之出給啓本。更爲從實書納似好。若或勿施書啓。則論啓中犯法守令。將歸於從中宥赦之地。更遣御史。以爲詳覈。亦宜矣。予曰。出給書啓。更似使書納。似或無妨。而揆以體禮。則御史書啓比如臺諫之奉封章。旣納還出。亦有所嫌。故未果矣。兵曹判書洪樂性曰。動駕之時。駕前別哨。駕後禁軍。皆有負旗。以爲應接之節矣。今玆宿衛所罷後。初無相應之處。更製標旗。以爲應接之地似好矣。予曰。業欲言之而未果。可以一番定式者也。日前郊外擧動時。以其無旗色之可應者。故未能指揮於駕前者。此也。訓將所見果何如。具善復曰。以無色之可表。故果有是弊。別立所掌之旗。以爲應接。甚好矣。予曰。駕前負旗之製。其色何如。禁將似知之矣。李敬懋曰。駕前則製以紅旗。駕後則製以黑旗。從其負旗之色。製出表立。似宜矣。予曰。以是定制。刑曹判書徐浩修曰。臣頃承下敎。考閱古事。則該曹堂郞之卯酉仕進。依例爲之。至於笞杖。則初不用之。而禁牌或有出用之事。故臣曹依此爲之。予曰。唯。判尹李命植曰。京兆擧行。亦依秋曹例爲之乎。予曰。依此爲之。予曰。今將有下敎之事矣。予於義理之處。必欲嚴明。而至於事爲之間。亦欲以古聖人爲則。寧或有一毫私意乎。今玆洪樂仁之子。旣盡喪制。俾差初仕一窠。以爲受祿之地何如。命善曰。誠好矣。右通禮趙思忠曰。臣於待罪奉常寺時。竊有慨歎者。敢達矣。國之大事。莫重於祀典。而參考舊例。祭酒之薫釀。必以堅封取潔。以爲重祀之禮。而今則不封不潔。使之申飭郞廳。無敢如前。好矣。命善曰。雖是 祭享之事。所奏太涉煩屑。不當如是矣。承旨鄭志儉曰。思忠之前席陳奏。極涉猥瀆。請推考。予謂思忠曰。爾卽繼陳其弊也。思忠曰。旣被承宣之請推。有難更奏矣。予曰。吏判何以尙不入來乎。承牌與否知入。予曰。百官及侍士中。或有所奏之事。出班奏事分付。乘輿還內。
정조 5년 · 목
予曰。吏判有何事。故而不爲承牌乎。宇鎭曰。以病難進。而連下飭敎。故方切惶悚云矣。予曰。坐直誰也。宇鎭曰。臣與左承旨朴祐源矣。予曰。楊州査啓事。催促畿營以來。予曰。先正之於 孝廟。際遇何如。而此書院。卽先正之享所也。今此院儒。以犯其先朝受敎。或以謂書院之禁葬。過於國陵而然乎。此儒之所犯。決難免刑配之律矣。予曰。本州之形止査報。該營之本律勘斷。將何以爲之乎。從速書啓事。分付畿營。
정조 5년 · 강
命恬嬉之習。紀綱之頹。申明嚴飭。
정조 5년 · 목
領議政徐命善啓言。自古爲國之道。未有不以奮厲而興。恬嬉而替。蓋衆心奮厲。則不勞而事集。一人恬嬉。則相效而功虧。二者之間。興替之所由分。臣竊觀今日朝象。何其恬嬉之甚。而絕無奮厲之意也。夫以積世恬嬉之餘。丕振一朝奮厲之治者。必有風發雷迅之擧。然後乃可以轉委靡之習。盡淬勵之方。先將臣奏。昭眎有位。俾得以請各自勉勵。敎以。目下急務。無出於此陳白之說。極爲切實。依爲之。又啓言。臣旣以警恬嬉爲振世道之本。而恬嬉之弊。實由於紀綱之不樹。苟不先樹紀綱。則一時黜陟。未必有勸懲之效。尙何以率其怠惰。萃其渙散乎。今欲立規模。宜先明法令。今欲明法令。宜先以禮義廉耻。另加勸懲。不少饒貸。然後人志有所定。而紀綱有所樹。以臣此奏。請一體布示。俾令監戒。毋至犯科。從之。又啓言。臣旣以樹紀綱爲警恬嬉之本。紀綱之頹。實由於私意之不祛。使公之一字。隨時隨處。參前倚衡。則干謁之弊。不期變而自變。覬覦之習。不期戢而自戢矣。今臣所奏。姑擧詮注訟獄數條。而一隅反三。庶事皆然。如欲做治。必先急祛此風。然後乃可有爲。亦以此意。申飭有司之臣。亟令痛革。請毋循舊套。從之。又啓言。臣以袪私意爲樹紀綱之本。而私意之橫流。又由於名檢之不修。誠使循私之徒。必獲降黜。秉公之人。必受褒揭。則人莫不自愛其身。孰肯忘身之顚沛。急人之利害哉。是以我聖上嗣服之初。惓惓以礪名檢。爲風動興起之先務。而復出銓曹堂郞通塞之規。俾有以激濁揚淸。各自標揚。此誠駕馭之長策。作成之要道。亦願申明嚴飭。俾有實效。從之。
정조 5년 · 강
宗廟修改。命待來月始役。
정조 5년 · 목
領議政徐命善啓言。 宗廟修改事。例以春秋。一番開役。而今當是月。有難董役。且別無修改處。姑待來月。請始役。從之。
정조 5년 · 강
命關西御史書啓。令各該司依例回啓。
정조 5년 · 목
領議政徐命善啓言。關西御史柳誼之奉使無狀。誠一朝廷之羞。向者儒臣之論罪也。旣有待究竟處分之敎。臣不敢更事請勘。而惟其書啓之繁氄棼糅。誠如聖敎。有司之臣。實無分開覆奏之道。勿施之敎。蓋出於此。然其中亦有守令犯科之不可不査處者。弊瘼因革之不可不商量者。則今因一人之僨誤。致使委遣之聖意。終歸無實。恐非所以尊君命重國體之義。臣意柳誼書啓。令各該司依例回啓似好矣。從之。
정조 5년 · 강
命宣傳官李儒敬。堂上三品窠擬望。
정조 5년 · 목
敎曰。雖是承傳宣傳官。陛階梯堂上窠。則散政無得陞擬。至於此人。履歷旣滿。而本職又已仕滿。內職堂上三品窠。今日政擬望。
정조 5년 · 강
命三陟所在 陵寑修理儒生。自本府嚴加禁戢。
정조 5년 · 목
右尹鄭昌聖啓言。 陵寑事體。何等嚴重。而近來有數三儒生。稱以三陟所在 陵寢。將欲修理。設廳於公廨。而此自 祖宗朝。屢遣禮官方伯。而莫能的知。不得已仍置。只禁樵牧矣。今此儒生之謂以修理。斂錢各邑。侵責邸人者。揆以事體。極陟涉褻越。有駭聽聞。不可不禁戢矣。敎以。事甚褻慢。自本府嚴加禁戢。